הפיגוע בצומת מגידו (2023)

הפיגוע בצומת מגידו הוא פיגוע שבוצע ב-13 במרץ 2023, כ' באדר ה'תשפ"ג, על ידי מחבל לבנוני בצומת מגידו. מטען צד הופעל בצדי הדרך בצומת, וכתוצאה מפיצוצו נפצע אזרח אחד באורח קשה. המחבל נהרג על ידי הימ"מ אחרי מרדף.

הפיגוע 
ביום שני, 13 במרץ 2023, סמוך לשעה 07:15 בבוקר, הפעיל מחבל לבנוני מטען צד דמוי כלימגור סמוך לצומת מגידו, בעת שעברו כלי רכב במקום. כתוצאה מפיצוץ המטען נפצע באורח קשה אדם אחד, שנסע ברכבו בנתיב המנוגד לנתיב בו התבצע הפיצוץ. הפצוע הוא שרף א-דין ח'מאיסי, בן 21, תושב סאלם שבעמק יזרעאל.

תחילה לא היה ברור האם זהו פיגוע או אירוע פלילי, אך לאחר חקירה התבהר כי מדובר בפיגוע טרור, בשל השימוש במטען צד תקני מסוג כלימגור (שנמצא בידי ארגוני הטרור בלבנון, בהם חזבאללה) שאינו אופייני לאירועים פליליים.

זמן קצר לאחר הפיגוע הוטל צו איסור פרסום על פרטי האירוע וחקירתו. כבישים רבים באזור נחסמו, ופעילות ערה של כוחות הביטחון נצפתה באזור.

לאחר הפיגוע נעצר כלי רכב חשוד באזור מושב יערה הסמוך לגבול ישראל–לבנון. המחבל נורה למוות ברכבו על ידי כוחות ימ"מ ושב"כ, ואלו גם עצרו את הנהג שהסיע אותו. ברשות המחבל נמצאו אמצעי לחימה, חגורת נפץ מוכנה להפעלה ופריטים נוספים.

בעקבות הפיגוע התקיימה התייעצות ביטחונית בהשתתפות ראש ממשלת ישראל, בנימין נתניהו, ושר הביטחון, יואב גלנט.

האיפול שהוטל על פרטי הפיגוע, לצד דיווחים באמצעי התקשורת על איסור הפרסום, הביאו לגל של שמועות באשר לפרטי הפיגוע, עד לפרסום פרטיו ביום רביעי בערב, כ-60 שעות לאחר הפיגוע.

חקירת האירוע 
בעקבות הפיגוע נערכה חקירה רחבה לבירור נסיבותיו, במסגרתה נבחנה מעורבותו של ארגון הטרור חזבאללה.

מתחקור ראשוני של האירוע עלה כי המחבל ככל הנראה חצה מוקדם יותר באותו השבוע את הגבול מלבנון לישראל והתקדם לעומק השטח עד שהגיע לצומת מגידו (כ 70 קילומטרים מקו הגבול). הוא פעל לבדו ונשא אמל"ח רב (מטעני חבלה, אקדח ונשק ארוך).

עוד עלה כי לאחר הפיגוע, עצר המחבל רכב וביקש מנהגו להסיעו צפונה, כנראה על מנת לחזור ללבנון ולייצר אפקט תודעתי עבור שולחיו.

שבוע לאחר הפיגוע הודיע צה"ל שהמחבל הגיע לישראל דרך חציית הגבול ולא דרך מנהרה.

זהות מבצעי הפיגוע 
בשל האיפול על פרטי הפיגוע, זהות מבצעי הפיגוע נשארה לא ידועה. אולם זאת, ארגון אלמוני מה, העונה לשם "כוחות הגליל - הזאבים הבודדים" לקחו אחריות על הפיגוע. למרות שלקחו אחריות על הפיגוע, אכן גם כי ניכר כי מרבית פעילות התנועה היא ברשתות החברתיות, ארגון כוחות הגליל ניכס לעצמו פיגועים שלא הוא ביצע, לדוגמת פיגוע הירי בחדרה. עוד הם טוענים, בסתירה גמורה לטענות מערכת הביטחון בעניין, כי המחבל חי ונמצא במקום בטוח. הארגון, בזיקתו, הוא קרוב לאיראן ולחזבאללה והוא גלגול של כמה תנועות בעלות שם דומה, על כן לא בדיוק ניתן להניח את הדעת בנוגע להאם מבצע הפיגוע הוא חזבאללה או ארגון כוחות הגליל. יתרה מכך, העובדה שניכס לעצמו פיגועים שלא הוא ביצע בעבר והתקיימותו הנראית לעין ברשתות החברתיות בלבד, מקשות על מדידת כוחו ופוגעת באמינותו של הארגון.

ראו גם 
 הפיגוע בצומת מגידו (2002)
 גל הטרור בישראל (2023)

קישורים חיצוניים

הערות שוליים 

פיגועי טרור בישראל ב-2023
צומת מגידו
חזבאללה: פיגועים
ישראל: פיגועים שיצאו מלבנון